Predkladacia správa

Ministerstvo zdravotníctva SR v súlade s koncepciou reformy v rezorte zdravotníctva navrhuje podľa § 2 ods. 2 zákona č. 13/2002 Z. z. o podmienkach premeny niektorých rozpočtových organizácií a príspevkových organizácií na neziskové organizácie poskytujúce všeobecne prospešné služby ( transformačný zákon) a ktorým sa mení a dopĺňa zákon č. 92/1991 Zb. o podmienkach prevodu majetku štátu na iné osoby v znení neskorších predpisov  na premenu nasledovné zdravotnícke zariadenia:

1. Slovenský ústav  srdcových a cievnych chorôb, Bratislava,
2. Stredoslovenský ústav srdcových chorôb, Banská Bystrica,
3. Východoslovenský ústav srdcových chorôb, Košice,
4. Východoslovenský onkologický ústav, Košice,
            5. Ústav tuberkulózy, pľúcnych chorôb a hrudníkovej chirurgie, Vyšné Hágy,
	6. Detská ozdravovňa Kremnické Bane,
	7. Záchranná a dopravná služba, Antolská ul. Bratislava,
	8. Národný endokrinologický a diabetologický ústav, Ľubochňa,
           9. Ústav tuberkulózy a pľúcnych chorôb, Poprad – Kvetnica,
          10. Detská psychiatrická liečebňa, Hraň,
          11. Psychiatrická liečebňa,  Sučany,	
          12. Záchranná služba, Košice,
          13. Národný ústav reumatických chorôb, Piešťany,
          14. Národné rehabilitačné centrum, Kováčová,
          15. Detská ozdravovňa Železnô,
          16. Detské kardiocentrum SR,
          17. Centrum pre liečbu drogových závislostí Predná Hora,
          18. Centrum pre liečbu drogových závislostí Nové Zámky, 
          19. Centrum pre liečbu drogových závislostí Banská Bystrica,
          20. Centrum pre liečbu drogových závislostí Košice,
          21. Centrum pre liečbu drogových závislostí Nitra, 
          22. Centrum pre liečbu drogových závislostí Žilina.	

V rezorte zdravotníctva je premenených 19 zdravotníckych zariadení na neziskové organizácie, ktoré boli založené od účinnosti transformačného zákona. 

Skúsenosti týchto neziskových organizácií sú pozitívne, poskytujú zdravotnú starostlivosť v rozsahu pred premenou; neziskové organizácie majú správnou radou schválený vyrovnaný rozpočet. Nimi prijaté opatrenia (zmena organizačnej štruktúry, reštrikčné opatrenia a podnikateľská činnosť) zabezpečujú znižovanie straty z predchádzajúceho obdobia a plnenie vyrovnaného rozpočtu.

Podmienkou pre úspešnú činnosť novo vzniknutých neziskových organizácií je ich oddlženie ku dňu vzniku. Dňom vzniku je dátum uvedený v uznesení vlády SR. Záväzky vznikli v týchto zdravotníckych organizáciách v dobe keď boli v zriaďovateľskej pôsobnosti Ministerstva zdravotníctva SR čo znamená, že boli štátne príspevkové organizácie. 
Detská ozdravovňa Kremnické Bane bola už uznesením vlády SR č. 950 zo dňa 21. 8 2002 zaradená do príspevkových organizácií navrhnutých na premenu na neziskové organizácie podľa transformačného zákona, keďže doteraz nebol žiadny záujemca, k transformácii nedošlo. V súčasnosti sa hlási viacero záujemcov a preto žiadame o predĺženie termínu  transformácie Detskej ozdravovne Kremnické Bane do 31. 3. 2005.
Detská ozdravovňa Železnô je zaradená do druhej etapy privatizácie zdravotníckych zariadení. Privatizácia nebola ukončená, nakoľko uchádzač o privatizáciu nepreukázal dostatok finančných prostriedkov. Z tohto dôvodu žiadame o vyňatie Detskej ozdravovne zo zoznamu zdravotníckych zariadení zahrnutých do privatizácie.
Centrá pre liečbu drogových závislostí Nové Zámky, Banská Bystrica, Košice, Nitra a Žilina je potrebné vyčleniť so súhlasom Ministerstva financií SR z jednotlivých nemocníc a vytvoriť samostatné príspevkové organizácie: zámerom je ďalej ich  pretransformovať na neziskové organizácie poskytujúce všeobecne prospešné služby.
Slovenský ústav srdcových  a cievnych chorôb Bratislava,  Stredoslovenský ústav srdcových chorôb Banská Bystrica, Východoslovenský ústav srdcových chorôb Košice, Východoslovenský onkologický ústav Košice a Národné rehabilitačné centrum Kováčová sú v súlade s koncepciou transformácie zdravotníctva zaradené do zoznamu na premenu na neziskové organizácie pre prípad, že by reformné zdravotnícke zákony boli schválené s omeškaním. Ak budú reformné zákony schválené v očakávanom čase, uvažuje sa, že vymenované ústavy budú premenené na akciové spoločnosti.
Uvedený termín premeny – do 31. 3. 2005 zohľadňuje náročnosť procesu premeny jednotlivých zdravotníckych zariadení.
	Schválenie materiálu nebude mať dopad na zamestnanosť ani finančný, ekonomický a environmentálny vplyv.